
RAPORT DE SPECIALITATE
privind respingerea plângerii prealabile privind revocarea HCL nr.522/2023 privind aprobarea rezilierii contractului de asociere nr.18.687/2004 încheiat între Consiliul Local al municipiului Alba Iulia și SC WINNER'S CLUB ȚĂLNAR SRL formulate de către SC WINNER'S CLUB ȚĂLNAR SRL prin avocat Băcilă Buescu Geanina

Prin proiectul de hotărâre supus spre dezbatere Consiliului Local al municipiului Alba Iulia, propunem respingerea plângerii prealabile înregistrate la Primăria municipiului Alba Iulia sub nr.9.212/2024, formulate de către SC WINNER'S CLUB ȚĂLNAR SRL prin avocat Băcilă Buescu Geanina, referitoare la revocarea HCL nr.522/2023 privind aprobarea rezilierii contractului de asociere nr.18.687/2004 încheiat între Consiliul Local al municipiului Alba Iulia și SC WINNER'S CLUB ȚĂLNAR SRL ca neântemeiată și menținerea ca temeinică și legală a Hotărârii nr.522 din 2023 a Consiliului Local al municipiului Alba Iulia.

La întocmirea proiectului de hotărâre, s-au avut în vedere următoarele considerente:


Petenta SC WINNER'S CLUB ȚĂLNAR SRL invocă nelegalitatea actului administrativ întrucât acesta ar fi fost emis cu încălcarea dispozițiilor legale în vigoare la data încheierii contractului de asociere nr.18.687/2004 și – respectiv – a clauzelor cuprinse în acest contract.


Legalitatea actului administrativ se apreciază în raport cu dispozițiile legale în vigoare la data emiterii actului.Sub acest aspect, plângerea prealabilă este neântemeiată întrucât nu se invocă încălcarea, cu prilejul adoptării HCL nr.522/2023, a vreunei norme legale în vigoare la acea dată.


În ceea ce privește încălcarea obligației de notificare prealabilă, prevăzute la art.8, pct.8.2 lit.d) raportat la art.9 din contractul de asociere nr.18.687/2004, considerăm că aceste clauze contractuale nu sunt aplicabile ca și condiție prealabilă de adoptare a HCL nr.522/2023.


Hotărârea a cărei revocare se solicită a fost adoptată avându-se în vedere prevederile art.4.2.par.4 din contractul de asociere nr.18.687/2004 ( așa cum a fost modificat prin actele adiționale ulterioare) care dispune că ”în caz de neplată a două rate succesive, Consiliul Local poate rezilia unilateral prezentul contract, fără punere în întârziere și fără vreo altă formalitate prealabilă”.


Prin urmare, potrivit acordului părților, în situația specială a neândeplinirii obligațiilor de plată, nici o formalitate prealabilă nu este impusă anterior rezilierii unilaterale a contractului de către Consiliul Local.


Susținerea potrivit căreia rezilierea unilaterală s-ar întemeia pe o clauză contractuală ilicită, respectiv art.4.2 din contractul de asociere nr.18.687/2004 (modificat prin Actul adițional nr.2/2009), este nejustificată atâta timp cât pretinsa nelegalitate nu a fost stabilită printr-o hotărâre judecătorească definitivă.


Din contra, legalitatea acestei clauze a fost stabilită prin Sentința nr.33/2022 pronunțată în dosarul nr.271/176/2021 al Judecătoriei Alba Iulia, hotărâre care se bucură de autoritate de lucru judecat provizorie, potrivit dispozițiilor art.430 alin.1, alin.2 și alin.4 din Codul de procedură civilă.


În raporturile de drept administrativ se aplică principiul priorității interesului public, conform dispozițiilor art.8 alin.3 din Lega nr.554/2004 – Legea contenciosului administrativ, cu modificările și completările ulterioare.


Din perspectiva interesului public, participarea unei autorități publice la pierderile generate de un agent economic privat este nelegală și nu poate fi justificată sub nici un temei.


Nu există nici o justificare logică și legală pentru care o autoritate publică să se lipsească de veniturile pe care domeniul public poate și trebuie să le producă în mod constant.


În ceea ce privește existența pe rolul instanțelor judecătorești a dosarului nr.1992/107/2022 având ca obiect anularea contractului de asociere nr.18.687/2004, până la data adoptării HCL nr.522/2023 în acest dosar nu a fost dată nici o hotărâre prin care instanța să se pronunțe asupra validității contractului menționat.


Prin urmare, nu există nici un temei legal care, în această situație, să împiedice sau să suspende exercitarea competențelor legale ale Consiliului Local al municipiului Alba Iulia.


Referitor la caracterul pretins neânsemnat al neexecutării obligațiilor contractuale ale SC WINNER'S CLUB ȚĂLNAR SRL, prin acordul de voință al părților, manifestat prin Actul adițional nr.1/2006 și Actul adițional nr.2/2009 la contractul de asociere nr.18.687/2004, s-a stabilit că neplata a ”două rate succesive” constituie o neexecutare suficient de gravă pentru ca sancțiunea rezilierii contractului să fie justificată.


Însușindu-și cele două acte adiționale, petenta a acceptat expres această cuantificare.În realitate, petenta nu a plătit nici o rată lunară dintre cele datorate în perioada mai 2018 - decembrie 2023, astfel încât neexecutarea obligațiilor contractuale este de circa 26 de ori mai gravă decât ceea ce părțile au stabilit ca suficient pentru a interveni rezilierea contractului.


În ceea ce privește investițiile pretins efectuate de petentă, acestea reprezintă îndeplinirea unor obligații contractuale ale acesteia, nicidecum cauze de nelegalitate ale HCL nr.522/2023.Respectivele obligații sunt distincte de obligația de plată a beneficiilor datorate UAT municipiul Alba Iulia, îndeplinirea unor obligații neputând justifica neândeplinirea altora.


Neexecutarea obligațiilor contractuale ale petentei este una culpabilă, iar nu una scuzabilă.Faptul că sunt îndeplinite condițiile legale pentru angajarea răspunderii contractuale a fost stabilit, cu autoritate de lucru judecat provizorie, prin Sentința nr.33/2022 a Judecătoriei Alba Iulia.Rezultatele activității economice ale petentei, care au determinat traversarea unei proceduri de insolvență și care au constat în pierderi constante pe parcursul ultimilor 5 ani, nu constituie împrejurări care să afecteze legalitatea HCL nr.522/2023 și care să justifice revocarea actului administrativ.


Cu privire la pretinsa neexecutare a obligațiilor contractuale ale Consiliului Local al municipiului Alba Iulia, menționăm că nu această autoritate publică a avut obligații contractuale față de petentă, ci UAT municipiul Alba Iulia.În plus, prin Sentința nr.33/2022 a Judecătoriei Alba Iulia, excepția de neexecutare a contractului invocată de petentă, a fost analizată și respinsă ca neântemeiată.Petenta nu a făcut nici o dovadă în sensul că împrejurările invocate în plângerea prealabilă constituie cauza pierderilor constante înregistrate în propria activitate economică, societatea aflându-se în insolvență anterior acestor împrejurări.În orice caz, împrejurările invocate nu sunt de natură să afecteze legalitatea actului administrativ.


Autoritatea publică este îndreptățită să rezilieze unilateral contractul, fără punere în întârziere, fără alte formalități prealabile și fără intervenția instanței de judecată în temeiul principiului forței obligatorii a contractului, părțile stipulând, de comun acord, pactul comisoriu expres prevăzut la art.4.2.par.4 din contract.


Având în vedere faptul că, începând cu luna mai a anului 2018 și până la data rezilierii contractului, petenta nu și-a îndeplinit nici o obligație de plată, neachitând nici una din ratele lunare datorate, conduita culpabilă a petentei, constând în neexecutarea obligațiilor respective, este una continuă, astfel că problema decăderii autorității publice din dreptul de a decide rezilierea nu se poate pune.


Petenta nu invocă nici un temei legal în susținerea opiniei sale, astfel că pretinsa tardivitate nu există și nu poate afecta legalitatea HCL nr.522/2023, o astfel de ”tardivitate/decădere”  fiind incompatibilă cu competențele legale ale autorității publice și cu caracterele dreptului de proprietate publică.

La redactarea prezentului proiect de hotărâre au mai fost avute în vedere dispozițiile  art.129 alin.(2) lit."c", art.129(2) lit.”e”, art.129 alin.(9) lit.”a”, ale art.139 alin.(3) lit.”g”, ale art.196 alin.(1) lit.”a” din OUG nr.57/2019 privind Codul Administrativ, cu modificările și completările ulterioare.

